《花心动·春词》
宋代·阮逸女

仙苑春浓，小桃开，枝枝已堪攀折。乍雨乍晴，轻暖轻寒，渐近赏花时节。柳摇台榭东风软，帘栊静，幽禽调舌。断魂远，闲寻翠径，顿成愁结。
此恨无人共说。还立尽黄昏，寸心空切。强整绣衾，独掩朱扉，枕簟为谁铺设。夜长更漏传声远，纱窗映、银缸明灭。梦回处，梅梢半笼残月。

作者简介：阮逸 ，字天隐，建州建阳（今属福建）人。天圣五年(1027)进士。景佑二年(1035)，典乐事。庆历中，以诗得罪，除名贬窜远州。皇佑中，特迁户部员外郎。与胡瑗合著有《皇佑新乐图记》。